Blot et halvt år efter lukningen af Moby Disc i Nørregade var indehaver Per Ellegaards savn til kunderne, og kundernes savn til Per Ellegaard, for stort.

Nu åbner han ny fysisk butik i det centrale Odense.

- Der er så mange mennesker, der har henvendt sig til mig og sagt, at de er kede af, at jeg lukkede Moby Disc. Alle steder, jeg er kommet, har folk sagt ”hvor er det dog ærgerligt, at butikken ikke er der mere”, og så savner jeg også selv at have kontakten med kunderne, fortæller Per Ellegaard.

Selvom den ikoniske hval måtte dreje nøglen om i april på grund af manglende salg, tror Per Ellegaard på, at der fortsat er plads til en pladebutik.

- Jeg tror, der er et marked for det. Og med hensyn til cd’er, så er der jo næsten ikke et sted i Odense, hvor man kan købe cd’er mere, siger han.

Per Ellegaard satser på, at butikken står klar til åbning på den stadig hemmelige adresse i midten af oktober eller start november.